Guillermus archidiaconus lingonensis et magister Henricus de Musceio canonicus et officialis curie lingonensis omnibus ad quos presentes littere peruenerint, salutem in domino. Nouerit uniuersitas vestra quod Simon presbiter de Banna, et Raaudus presbiter de Marcilleio in presentia nostra constituti, et ad hoc adducti recognouerunt spontanea voluntate quod ipsi vendiderant domino abbati et conuentui Sancti Stephani diuionensis domum que fuit magistri Simonis archidiaconi, que sita est ante portam claustri iuxta domum Jaffot, pro sexaginta et vindecim libris lingonensibus, de quibus confessi sunt se esse pagatos, et promiserunt bona fide quod ipsi super hac venditione dicto abbati et conuentui tanquam executores testamenti prefati archidiaconi legitimam portabunt garantiam. In cuius rei testimonium ad petitionem utriusque partis presentes litteras sigillis nostris fecimus sigillari. Actum anno gratie M°. CC°. XXX°. secundo, mense Augusto.